​ສະ​ຫະ​ລັດ ກ່າວ​ວ່າ ຣັດ​ເຊຍ ຈະ​ຊື້​ຈະ​ຫຼວດ ແລະ​ລູກ​ປືນ​ໃຫຍ່​ຈາ​ກ​ເກົາ​ຫຼີ​ເໜືອ 
ເຈົ້າ​ໜ້າ​ທີ່​ສະ​ຫະ​ລັດ​ກ່າວ​ວ່າ ຄວາມ​ຈິງ​ທີ່​ຣັດ​ເຊຍ​ໄດ້​ຫັນ​ໄປ​ຫາ​ເກົາ​ຫຼີ​ເໜືອ ແມ່ນ​ສະ​ແດງ​ໃຫ້​ເຫັນ​ວ່າ ກອງ​ທັບ​ຂອງ​ຕົນ​ຍັງ​ສືບ​ຕໍ່​ປະ​ສົບ​ກັບ​ການ​ຂາດ​ແຄນຢ່າງ​ຮ້າຍ​ແຮງໃນ​ຢູ​ເຄ​ຣນ ​ສ່ວນ​ນຶ່ງ​ກໍ​ເປັນ​ຍ້ອນ​ການ​ລົງ​ໂທດແລະ​ການ​ຄວບ​ຄຸມ​ສົ່ງ​ອອກ
ກະຊວງປ້ອງກັນປະເທດຣັດເຊຍ ພວມຢູ່ໃນຂັ້ນຕອນທີ່ຈະຊື້ຈະຫຼວດແລະລູກປືນໃຫຍ່ ໃນມູນຄ່າຫຼາຍລ້ານໂດລາຈາກເກົາຫຼີເໜືອ ເພື່ອນຳໄປໃຊ້ໃນການສູ້ລົບທີ່ພວມດຳເນີນຢູ່ໃນປະເທດຢູເຄຣນ ນັ້ນຄືການພົບເຫັນໃໝ່ຂອງອົງການສືບລັບສະຫະລັດ ທີ່ມີການຫຼຸດລະດັບລົງ ອີງຕາມລາຍງານຂອງອົງການຂ່າວເອພີ ພົນຈັດຕະວາແພັດ ຣາຍເດີ (Pat Ryder) ໂຄສົກຂອງທຳນຽບຫ້າແຈກ່າວໃນວັນອັງຄານວານນີ້ວ່າ “ຂໍ້ມູນທີ່ພວກເຮົາມີແມ່ນຣັດເຊຍໄດ້ຮ້ອງຂໍເປັນພິເສດໃນເລື້ອງລູກປືນ ” ທ່ານກ່າວວ່າ ສະຫະລັດພົບເຫັນຮ່ອງຮອຍທີ່ຣັດເຊຍໄດ້ພົບພໍ້ກັບເກົາຫຼີເໜືອ ແຕ່ກໍກ່າວວ່າ ທ່ານບໍ່ມີລາຍລະອຽດກ່ຽວກັບເລື້ອງອື່ນ ຮວມທັງເລື້ອງເງິນໄດ້ມີການປ່ຽນມື ຫຼືຄວາມກ້າວໜ້າກ່ຽວກັບການຈັດສົ່ງໃດໆທີ່ພວມມີຂຶ້ນ ທ່ານຣາຍເດີ ກ່າວວ່າ “ແຕ່ກໍໄດ້ສະແດງໃຫ້ເຫັນ ແລະບົ່ງບອກເຖິງສະຖານະການທີ່ວ່າຣັດເຊຍພົບເຫັນໂຕເອງ ຖ້າຈະເວົ້າໃນເລື້ອງລໍຈິສຕິກແລະຄວາມສາມາດແບບຍືນຍົງ ທີ່ມັນພົວພັນກັບຢູເຄຣນ” ໃນການໃຫ້ຄວາມເຫັນຢ່າງເປີດເຜີຍເທື່ອທຳອິດກ່ຽວກັບການຊັ່ງຊາດ້ານສືບລັບ ແລະທ່ານກ່າວຕື່ມວ່າ “ພວກເຮົາຕີລາຄາວ່າ ສະຖານະການບໍ່ໄດ້ດຳເນີນໄປດ້ວຍດີໃນດ້ານນັ້ນ ສຳລັບຣັດເຊຍ ” ທ່ານຈອນ ເຄີບີ ໂຄສົກສະພາຄວາມໝັ້ນຄົງແຫ່ງຊາດ ກ່າວວ່າ ບໍ່ມີຮ່ອງຮອຍສະແດງໃຫ້ເຫັນວ່າ ໂຕຈິງແລ້ວ ການຊື້ອາວຸດຍັງບໍ່ທັນມີຂຶ້ນຂຶ້ນ ຫຼືມີການສົ່ງລູກປືນຂອງເກົາຫຼີເໜືອເຂົ້າໄປໃນສະໜາມລົບຢູເຄຣນເທື່ອ ແຕ່ແນວໃດກໍຕາມ ທ່ານກ່າວວ່າ ການເວົ້າດັ່ງກ່າວນັ້ນ ແມ່ນ “ຮ່ອງຮອຍອີກອັນນຶ່ງກ່ຽວກັບວ່າປູຕິນມີຄວາມສິ້ນຫວັງສ່ຳໃດ ” ທ່ານເຄີບີກ່າວຕໍ່ພວກນັກຂ່າວໃນວັນອັງຄານວານນີ້ວ່າ “ລາວໄດ້ຊື້ເຮືອບິນບໍ່ມີຄົນຂັບຈາກອີຣ່ານ ເວລານີ້ລາວກຳລັງຊິຊື້ລູກປືນໃຫຍ່ຈາກເກົາຫຼີເໜືອ ມັນເປັນຮ່ອງຮອຍທີ່ສະແດງໃຫ້ເຫັນວ່າ ອຸດສາຫະກຳປ້ອງກັນປະເທດຂອງລາວໄດ້ປະສົບກັບຄວາມເສຍຫາຍຫຼາຍສ່ຳໃດ ອັນເປັນຜົນເນື່ອງມາຈາກສົງຄາມນີ້ແລະລະດັບຂອງຄວາມສິ້ນຫວັງ ທີ່ລາວໄດ້ຕິດຕໍ່ໄປຍັງປະເທດຕ່າງໆ ເຊັ່ນອີຣ່ານແລະເກົາຫຼີເໜືອເພື່ອຂໍຄວາມຊ່ວຍເຫຼືອ ” ເຈົ້າໜ້າທີ່ຂອງໜ່ວຍສືບລັບສະຫະລັດເຊື່ອວ່າ ຣັດເຊຍພວມຊອກຫາຊ່ອງທາງທີ່ຈະຊື້ອຸບປະກອນທາງທະຫານຈາກເກົາຫຼີເໜືອໃນອະນາຄົດ ການພົບເຫັນດັ່ງກ່າວຂອງໜ່ວຍສືບລັບ ແມ່ນໜັງສືພິມນິວຢອກໄທມ໌ລາຍງານເປັນຜູ້ທຳອິດ ທ່ານເຄີບີກ່າວວ່າ ໜ່ວຍສືບລັບສະຫະລັດສະເໜີແນະວ່າ ຣັດເຊຍພວມຊອກຫາຕະຫຼາດ ເພື່ອຊື້ລູກປືນໃຫຍ່ “ໃນລະດັບຫຼາຍລ້ານລູກ” ຈາກເກົາຫຼີເໜືອແຕ່ບໍ່ໄດ້ໃຫ້ລາຍລະອຽດຫຍັງຫຼາຍໄປກວ່ານີ້